Miəkə rayonu

Miəkə rayonu () — Rusiya Federasiyası, Başqırdıstan Respublikasının ərazisinə daxil olan inzibati rayon.  
İnzibati mərkəzi Qırğız Miəkə kəndidir.
 Coğrafiyası 
Rayon Başqırdıstanın cənub-qərb hissəsində, Orenburq vilayəti ilə həmsərhəddə yerləşir. Rayon 1930-cu ildə təsis edilmişdir.

Rayonun şərq hissəsi Ümumi Sırtın şimal hissəsi, qərb hissəsi isə Buqulma-Bələbəy dağları ilə əhatələnmişdir. Onun ərazisindən Urşak, Dema çayları və onların qolları olan Uyazi, Miyaki, Meneuz çayları axır. Rayon isti, az quraq bir aqroiqlim bölgəsində yerləşir. İqlimi mülayim kontinentaldır. Torpaq örtüyü qaradır. Meşələr rayonun 16,3% -ni tutur. Ağcaqayın, palıd meşələri üstünlük təşkil edir. Palıd meşələri  relyefin yüksək ərazilərinə təsadüf edir. Burada neft, kərpic gili, əhəng daşı, qum və çınqıl yataqları vardır. Kənd təsərrüfatı sahələrinin sahəsi 150 min hektar: əkin sahələri 98,8 min hektar, biçənəklər 8.4 min hektar, otlaq sahələri 42.7 min hektar. Kənd təsərrüfatı müəssisələrinin hazırkı ixtisaslaşması: çuğundur becərilməsi, donuzçuluq, qoyunçuluq.

Rayon ərazisində Qırğızı-Miəkə-Çişmi, Qırğız-Miəkə-Tyater-Araslanov avtomobil yolları vardır.
 Əhalisi 
Rusiya İqtisadi İnkişaf Nazirliyinin proqnozuna görə:

2024 - 24,06 min nəfər.

2035 - 20,8 min nəfər.

Milli tərkib
2010-cu il Ümumrusiya siyahıyaalmasına görə: başqırdlar - 43 %, tatarlar - 39,6%, çuvaşlar – 9,3 %, ruslar - 6,1%, ukraynalılar - 1,1 %, digər millətlərdən olanlar - 1,1%.
 Yerli özünü idarəetmə 
Miəkə rayonu ərazisinə 15 kənd inzibati vahidliyinə ümumilikdə 96 yaşayış məntəqəsi daxildir.

 Təhsil 
Rayonda 66 ümumtəhsil məktəbi, o cümlədən 26 orta məktəb, uşaq musiqi məktəbi, 31 kütləvi kitabxana, 56 klub müəssisəsi, mərkəzi və 2 rayon xəstəxanası var. "Oktyabr" qəzeti rus, başqırd və tatar dillərində nəşr olunur.
 Tanınmış şəxsləri 
Mansur İdiatoviç Abdullin (15 sentyabr 1919 - 8 iyun 1996) - baş çavuş, Böyük Vətən Müharibəsinin iştirakçısı, Sovet İttifaqı Qəhrəmanı (1943).

Miftaxetdin Akmulla (14 dekabr 1831 - 8 oktyabr 1895) - başqırd, qazax və tatar şairi, maarifçisi, filosof şair, mütəfəkkir, XIX əsr başqırd poeziyasının ən böyük nümayəndəsi. Onun əsəri türkmən, qaraqalpaq və digər türkdilli xalqlar arasında geniş tanınıb.

Axtyam Zakiyatdinoviç Aminev (1918-1942) - Tatar cəbhə şairi.

Minniqali Xabibulloviç Qubaidullin (8 mart 1921 - 8 mart 1944) - Böyük Vətən Müharibəsi iştirakçısı, leytenant, Sovet İttifaqı Qəhrəmanı (1944).

Qərif Murtaziç Qumerov (1891-1974) - məşhur başqırd şairi, yazıçısı, tərcüməçisi. Tatar mətbuatının və başqırd ədəbiyyatının inkişafına böyük töhfə verənlərdən biridir.

Aydar Qanieviç Qalimov (23 fevral 1967-ci il təvəllüdlü) - tatar və başqırd müğənnisi, Başqırdıstan Respublikasının əməkdar artisti (1995), Başqırdıstan Respublikasının xalq artisti (2011), Tatarıstan Respublikasının əməkdar artisti (1996), Tatarıstan Respublikasının xalq artisti (2008).

Xakimyan Saryaroviç Zaripov (18 oktyabr 1929 - 4 aprel 2012) - başqırd yazıçısı, hüquqşünas, BMSSR-in əməkdar mədəniyyət işçisi, Rusiya Federasiyası və Başqırdıstan Yazıçılar Birliyinin üzvü.

Rim Salyaxoviç Ziyazetdinov (19 aprel 1953-cü ildə anadan olmuşdur) - teatr aktyoru, Başqırdıstan Respublikasının xalq artisti (2004).

 İstinadlar